
    HONKASET.
  






  1. SEPPÄ-ANTTI.





  
    
      Hän Antti Honkanen on, vaikka kansa

      vain Seppä-Antiks aina mainitsee,

      on kuulu kauaksi hän voimiltansa,

      hänestä kihlakunta ylpeilee,

      ja ravakasti raudasta hän muokkaa,

      jos mit' on tarvis, kirvestä tai kuokkaa.

    

    
      Mies siivo, rehellinen onpi Antti,

      saa hyvin perheellensä einehen.

      Ei viinaan vierryt ole hältä lantti,

      on vesiveikko vallan vakainen;

      tupakan, kahvin, kaiken raitis ratki:

      on tolkun mies, ei lemmon lientä latki!

    

    
      Ei varrelt' erin pitkä, onhan noita

      vain keskikokoisia miehiään;

      mut jukopekka, niitä hartioita:

      olasta olkaan metri vähintään!

      Ja kourat niinkuin korven kontiolla,

      mink' otti ne, sen piti niissä olla.

    

    
      Osuipa pankkiherra kaupungista,

      toi pekunaansa kenkätohtoriin,

      sai hokkiraudan Antin hohtimista

      ja oikas sen, kun otti rukkasiin:

      »Työ huono pajassanne! Katsokaapas,

      kuink' oikenee, kun vetää, hevonsaapas!»

    

    
      Luo Antti hymähtäen katseen tarkan:

      Ei hyttynen tuo ole voimiltaan —

      ja kaivaa kukkarostaan kahdenmarkan,

      sen kääntää kaksinkerroin sormillaan:

      »Myös teillä tengat nää on kehnon työtä,

      sie tahtaast' älä vasta rahaa lyötä!»

    

    
      Olipa myöskin kesäjuhla eräs

      ja kansa kulki kisapuistohon.

      Nykyiset urheilut ne juuri heräs,

      siell' ikään kuulantyönti käynniss' on.

      Vimmoissaan viskoo miehet rautakerää,

      yl'oppilas on paras monta erää.

    

    
      Tuot' Antti syrjästä vain katsastaapi

      ja poikain hikoilulle hymyilee...

      niin muuan pallon hälle tarjoaapi,

      hän ottaa, kämmenellään punnitsee:

      »Lie kymmenkiloinen tää hauli tykin;

      no, jospa miekin sitte häntä lykin.»

    

    
      On kuula kourassaan kuin mustikkainen,

      hän työntää. Silloin raikas hurraa soi.

      »Hih, sehän lensi niinkuin sontiainen,

      maahankin metrin!» muuan ilkamoi.

      »Kuustoista metriä!» niin huusi sakki, —

      »puolt' enemmän kuin jaksoi valkolakki!»

    

    
      Niin voimanäytteistään käy moni juttu,

      vaikk' Antti itse käypi vaieten.

      Vaan niistä tunnetuin kun sulle tuttu

      ei vielä liene, kerron myöskin sen.

      Mies keinoniekka siinä pettyi pahoin,

      sai rahoin maksaa sen ja selkänahoin.

    

    
      Syysmarkkinoilla kaupungissa kerran

      ol' Antti mennyt sirkkusnäytökseen,

      kun kuullut oli: siellä sirkkusherran,

      ken rohkenee, saa painiin parikseen...

      Ja kujeet muut kun kaikki tehdyt ovat,

      niin sirkusjätti sanoo sanat kovat:

    

    
      »Ken franskalaissess painniss minu voittaa,

      hän kohtta palkkaks satta markka saa!»

      Niin Antti nousee, virkkaa: »Voin mie koittaa...»

      Nyt jätti pilkoin häneen katsahtaa:

      »No, hyve! Säänttö tiettä: hartteet mattoon!»

      »Kyll» —lausui Antti,— »tai päin nenä kattoon.»

    

    
      Niin alkoi leikki; sirkuskomeljantti

      koettaa kavalia temppujaan,

      mut niinkuin karhu karmistaikse Antti

      ja vartoo hyökkäykseen vuoroaan...

      Jo kiinni tarraa kylkiin muukalaisen,

      saa syliotteen supisuomalaisen.

    

    
      Ja vasten reheviä ryntäitänsä

      hän vastustajansa nyt litistää.

      Mies siinä potkii, ähkää hädissänsä,

      koettain otteesta pois kierrältää;

      mut niinkuin hohtimissa siinä huiskii

      ja nolona jo Antin korvaan kuiskii:

    

    
      »Äl' kaatta, häppäset mun, tirehtöörin,

      saat rahhan luppamani muuttenkin!»

      »No jopas! Kaan mie nyt vaikk' kupernöörin,

      mie lopetankin, minkä alotin.

      Ja jätin hartiat hän maahan painaa;

      mies hetken siinä makaa niinkuin vainaa.

    

    
      Mut eipäs hellinnytkään voittoraha,

      ja Antti moisesta jo närkästyy:

      »Siult' oisko pitänytkin mattoon maha?

      No, kohta korjataan, jos siin' on syy.

      Käy käsiks, samaan hintaan uusi pylläys!»

      Jo maksoi toinen... »Vai jo riitti rylläys!»

    

    
      Ja sama sirkus sitte vuotten takaa

      kun Antin kotikyläss' esiintyi,

      ja saman jätin kuului haaste vakaa

      taas painiin, ja taas Antti ilmestyi...

      Jo myrtyi jätti, sirkuskarhuansa

      osotti: »Painni, pentele, ton kanssa!»

    

    
      On siitä nyt jo vuotta viisitoista,

      kun Antti noissa oli voimissaan,

      vaan löydä vieläkään et miestä moista,

      ken Antist' ei sais miehenvastustaan.

      Hän kyllä heikkenee, kun ikää karttuu,

      mut Matti poika mahtajaksi varttuu.

    

  






  2. ANTIN MATTI.





  
    
      Seppä Antin Matti poika,

      tuonhan koko kunta tiesi,

      oli niinkuin isänsäkin

      kuuluisa jo voimamiesi.

    

    
      Pajass' isänsä jo nuorna

      Matti poika lietsoeli,

      koska isä moukaroitsi

      siten voimaa kehitteli.

    

    
      Niinpä isän moiseks ihan

      Matti tuosta kasvoi, varttui,

      pituutta ei kovin paljon,

      mutta leveyttä karttui!

    

    
      Toisen kylän pojat kaikki

      kisailussa Matti voitti,

      »kissanhännässä» tai muussa

      »ensiviulua» hän soitti;

    

    
      samoin nyky-urheiluissa,

      kyseess' oli kuulantyönti,

      keihään-, kiekonheitto, tahi

      «ranskalaisen» painin lyönti.

    

    
      Välineet vain noihin oli

      kaikki omaa työtä hällä;

      — kirkollakaan kisailleet kun

      vielä tavalla ei tällä.

    

    
      Isä Antti kaupungissa

      «niksit» oli nähnyt kerran,

      Matille ne samaan tapaan

      koitti näyttää hiukan verran.

    

    
      Kiekoks kiepautettiin vanhan

      piimäpytyn pohja-pyörä,

      joka raudoitettiin, keskeen

      upotettiin lyijykyörä.

    

    
      Keihäs taas ol' luudanvarsi,

      tahi oiva ongenvapa,

      päähän pantiin pyöräntulkki,

      koska painon vaati tapa.

    

    
      Pyöreähkö kiuaskivi

      kuulan virkaa teki, taikka

      iso »leka» varretonna

      milloin sen ei työssä paikka.

    

    
      Leikissä jos kylän pojat

      eivät milloin olleet myötä,

      isä Antti silloin usein

      säesteli pojan työtä.

    

    
      Noinpa Matti, täytettyään

      kahdeksantoist' ikävuotta,

      pääsi käymään kaupungissa

      mi ei matka ollut suotta.

    

    
      Honkaset ne suvijuhliin

      kaupunkiin sai monen vaivan

      jälkeen, juuri joutuivat he

      kisailuiden alkuun aivan.

    

    
      Juhlakenttää ympäröitsee

      virtaavainen syvä joki,

      siellä kansaa rantamilla

      katsoo, seisoo sikisoki.

    

    
      Urheiltiin jo. Isä, poika

      tarkkaelee tuota tovin,

      kun jo Matti välineihin

      silmillänsä mieltyy kovin.

    

    
      — Kilpailla ei harmaahapsi

      Antti ajatellut enää.

      »Mutta Matti näyttää voisi,

      kuin mie ennen, pitkäänenää.» —

    

    
      Keihäänheittäjät ne juuri

      teräskärkeänsä nakkas...

      Niin myös Matti heittää pyytää

      kun jo toiset siitä lakkas.

    

    
      Luvatahan, nimi listaan

      merkitään myös Matti pojan...

      — Metriä lie viisikymment'

      heittomatkaa luoksi ojan. —

    

    
      Matti keihään ottaa, virkkaa:

      »Mutta jos tää lentää jokeen?»

      Hohonauru silloin kaikuu:

      «Kyllä näyttää saat sen kokeen!»

    

    
      Punastuupa Matti, juoksee,

      sinkoo... Rapsis! Ääni moinen

      kuuluu... Varsi taittui... Keihäs

      toki jälellä on toinen.

    

    
      «Noin se käypi!» virkkoi eräs,

      «kun vain heittää todentiehen!

      Eihän moinen hammastikku,

      sukkapuikko käteen miehen!»

    

    
      «Ei se osaa!» toinen huusi,

      «taittaa senkin, ei se osaa.»

      Mutta samassa jo Matti

      toisen keihään lentoon hosaa.

    

    
      Ja nyt keihäs, kädessänsä

      mi ol' ollut niinkuin kynä,

      nuolen lailla ilmaa viistää,

      teräsjousest' tähdättynä...

    

    
      — Toisten heitot oli vaille

      metriä noin viisitoista

      joenuomast' tuosta jäänyt. —

      Mutta onko nähty moista!

    

    
      Joen rannan koivun oksaan

      keihäs lensi nyt ja räiskis!

      siitä oksan myötäämänä

      suoraan jokeen putos, läiskis!

    

    
      Ei nyt ivanauru soinut,

      hurraahuudot ilmaa halkoi...

      Keihäät loppui, siis myös heitot,

      ja niin kiekkokisa alkoi.

    

    
      Ensin heittäneet kun toiset

      ovat kolme heittoansa,

      Matti «Kreikan limppuun» tarttuu,

      haltioituu jälleen kansa.

    

    
      — Peljätty nyt kyll' ei sitä,

      että sekin jokeen kiitää,

      metriä kosk' kymment' toista

      huonommin ain kiekko liitää. —

    

    
      »Rekordinkin heittäjälle

      matka tuo ois liian pitkä!»

      virkkoi muuan. »Mutta ties sen,

      jos ois Matin voimat mitkä!»

    

    
      Sama lisää: »Niinkuin härkä

      uutta saavii, katsot diskoo!

      sitä viisikopekaista

      koitahan myös kovaan viskoo!»

    

    
      Jo sen Matti asemilleen

      kouraan leveähän saapi,

      pyörähtää ja heittää... Mitä?

      jokainen taas hohottaapi...

    

    
      »Pelkoa ei, että virtaan

      kiekko kiitää!» joku huusi.

      «Kun se maata kynti, koska

      leijas metriä vain kuusi!»

    

    
      Tuosta tiilenpunaisena

      Matti ottaa ilmeen tiukan,

      alottihe uudellehen...

      «Paremmin jo lensi hiukan...»

    

    
      isä Antti tuumi, mutta

      kirkuu katsojain nyt piiri:

      «Heipä hei! jo edemmäksi

      muiden heittoja se kiiri!»

    

    
      Vaan kuin konstin oppineena

      nutun yltään Matti nylkee,

      kiekon koppaa, hypistelee,

      kouraan kuohulammen sylkee,

    

    
      tekee tuiman pyörähdyksen

      ja nyt vonkuin lentää kiekko

      niinkuin luodin hätyyttämä

      vanha, viisas korven riekko...

    

    
      Jokahinen sitä katsoo,

      niinkuin ilmaa haukkois, nuuskis...

      Joen puille sekin liitää,

      sekä jokeen taas, purtuuskis!

    

    
      keihään kumppaliksi... Kuului

      vain kuin ison hauen pasaus...

      Siihen sekin loppui, Matin

      ympärille kansa kasaus.

    

    
      Hurraahuudoin kohotettiin

      sankar ilmaan, kaikki myönti

      voiton; sitte taasen alkoi

      kolmas koitos: kuulan työnti.

    

    
      — Toiset taas nyt ensin lykkii,

      joskaan pelosta ei sentään:

      jospa Matti ensin nakkais,

      tämäkin vois virtaan lentää. —

    

    
      Niinpä työntäneet kun ovat

      toiset, tuli Matin vuoro.

      Matti kuulan ottaa... Hurraa!

      kaikuu uljas kansan kuoro.

    

    
      Jopa kuulan tuosta työntää,

      taipaleelle tuiskahuttaa,

      mutta kova onni! jalan

      rajan yli luiskahuttaa...

    

    
      Kolmatt' osaa pitemmälle

      meni, mihin miehen paraan

      tähän asti... Uusi lykkäys ...

      Jätti ylimenon varaa

    

    
      liikaa, työntö ei niin hyvä...

      »Mutta kolmas toden sanoo!»

      Hyökkää, työntää... Kisatuomar

      jalkaa katsomahan anoo ...

    

    
      Nyt ei niinkuin kanuuna vain,

      mutta niinkuin iso tykki

      sen ois lentoon lemauttanut,

      niin nyt kuula lentää lykki.

    

    
      Maailman se ennätyksen

      kumoon päkkäs merkki-viirin.

      Hurraa! yleisö taas Matin

      ympäröitsee piukoin piirin.

    

    
      »Merkin kaasit, miks et yli

      lykännyt?» soi sillä kurin

      ääni. Matti vastaa: »Eikös

      määrä oo se työntää nurin...»

    

    
      Noinpa Matti niinkuin Caesar

      muinoin: tuli, näki voitti!

      Hänen teräslihaksiaan

      moni ihmetellen koitti.

    

    
      Hypyt, juoksut Matti jätti:

      Eihän lentohon se luotu

      ole, jonka lennätellä

      kappaleita onpi suotu.

    

    
      Ensipalkinnoks niin Matti

      heitoista sai «metkun» rintaan,

      nokka silt'ei nouse, katsoo

      Matti kainosti maan pintaan.

    

    
      Mutta hiukan olevinaan

      onpi tuosta isä Antti,

      tarkkaa riemuin rinnuksihin

      jossa läikkyy metal-lantti.

    

    
      Lausuu lopuks kisatuomar:

      »Oiva Olympialainen

      mies on Matti Suomellemme,

      kunnoss' ole eellen vainen!»

    

    
      Ja kun kuulee: »Painissa myös

      huonomp' ehk' ei Matti muita.»

      lupaa leikin Matin toiste

      tuottaa katkomahan luita...

    

    
      Kentältä niin isä, poika

      poies polkee hymyhuulin,

      kunnioittain, tilaa tehden

      kansa hurraa hyvintuulin.

    

  






  3. ANTIN MATTI PAINIMASSA.





  
    
      Ett' oli Matti mies myös paininnan

      ansainnee toki eri maininnan.

      »Hartia-työtä» kun hän harjoitteli,

      niin sepä vasta oli »lusti peli!»

      Se oli »kilpikonnan kääntämistä!»

      Mut mistä vertaisensa sai hän, mistä?

    

    
      Ol' isä Antti vaurain vastustaja,

      mut ukko nuorten teit' ei aina aja!

      Kaks yhtä vastaan siis! on päätös vakaa,

      ett' urho olottaa sais olantakaa!

      Niin Matti kahden kanssa otteli,

      mut nuokin »Sinisonia» totteli:

      jäi Aapron Aati toisen käden alle

      ja toisen puskuun painui Kaisan Kalle.

    

    
      Noin kun hän painitaidon »niksit» oppi,

      vaivatta seudun palkinnot hän noppi,

      kuin niissä muissa

      useissa ulkoisissa urheiluissa...

      Ja miehistyttyään noin jokalailla

      hän pääsi muuallekin painimaan,

      ja voitti sarjassaan

      hän vertaa vailla;

      mi myös jo varsin

      sanottiin sattuvaisin sananparsin:

      «Niin hartioilleen Matti muita vääntää

      kuin emäntä se lettuloita kääntää...»

    

    
      Omassa maassaan kun noin teutaroi

      niin eikös miehelle jo kutsu soi

      nyt tulla äkkipikaa Pietariin

      Venäjän suureen »painiparaatiin»...

      Ilostui tuosta koko kyläkunta

      ja isä-ukosta se on kuin unta!

      Ja, kun ei arkisista asunnoista

      tuo kaupunki niin kaukaisena loista,

      matkata isän on nyt mukaan syy:

      Kuin poika kuuluisista selviytyy?...

    

    
      Niin hetki löi! Nuo on nyt kisailut;

      sinn' isän kanss' on Matti matkannut.

      Ja katsomoon

      on kansaa tulvehtinut ahdinkoon...

      Oivasti luistaa Matin ottelut.

      Sarjassaan, mi on raskahinta luokkaa

      läheisin, »musikoita» mattoon muokkaa.

      Hän miestä käteen käy kuin palkeenvarteen,

      pyörähdys, vääntö, ja jo «kastoi harteen!»

      Uus mies, ja ketarat taas keikahtavat,

      matossa senkin Iivanan on lavat...

      Ja ensipalkinnon noin poika poimi.

      Mut jälellä on vielä jäyhä toimi:

    

    
      Viel' luokkain mestarit ne kisaa, kieppaa,

      kunniapalkinnon sen kuka sieppaa?

      Muut köykäisempäin sarjain voittajat

      ne suosiolla siitä luopuvat:

      kun mestari on luokan raskahimman

      kasakka kookas niinkuin jättiläinen!

      Mut Matti tuumii: «Mieskö jänismäinen?»

      Ja Donin mieheen lyö tuo vihan vimman!

      Hän vielä ennen esiintulemista

      näin tulkituttaa: «Mieltä armollista

      osotan, luovu, henkes takia!»

      Mut Mattiako tuo nyt peljättää!

      vain moinen ylpeys häntä yllyttää,

      ja päättävästi urho näin nyt vastaa:

      «Mies Suomen uskoo vast' kun koettaa!»

      Noin kukkuroilleen vihan kuorman lastaa

      hän kasakan, tuon tyyten soettaa:

      «Siis kuole, tsuhna!» noin tuo hoettaa:

      «En noudata nyt painin lakia!»

    

    
      Niin esiin käyvät... Miehen mitat täyttää

      vaikk' kyllä Matti, hennolta hän näyttää

      nyt vieressä tuon toisen voitokkaan...

      Pyytävät naiset hienotunteiset

      ja -tuoksuiset

      säälien Suomen miestä luopumaan.

      Mut toinen ään' on miesten rintamassa:

      he tahtovat vain nähdä häijyyttään

      kuin nopeaan on »tsuhna» seljällään

      ja min suo iskun voittamaton Vassa?

    

    
      Mies idän katsoo Mattiin ivaten

      ja on kuin vihan virva silmien

      näin haastais inhoin: »Hyi, kun mokomaan

      nyt saastuttaa mä rukkaseni saan,

      mut kurja tsuhna, nyt sun surma peri!»

      On Matti jätin rinnalla kuin keri,

      mut hymyin seisoo hän kuin sanoen:

      »Liet voimakas, lie turha muistuttaa:

      Mies matala myös maasta ponnistaa!»

    

    
      Nyt heidät esitetään... Kello soittaa...

      Kisailu kestää kunnes toinen voittaa...

      Ja enää enempätä empimättä

      lyö miehet tavanmukaisesti kättä,

      ja leikki alkaa, mutta varoen...

      Niin kierrellen kuin kuumaa lientä katti

      mies Matin ympäri käy nuuskien.

      Vaan valvoo vastassa myös miesnä Matti:

      Kuin tarrais? tarkkaa hän kuin vakoillen.

      Mut toinen yhä käy kuin pakoillen...

    

    
      Hengittämättä tuota kansa seuraa

      kuin ottelevaa otsoa ja peuraa.

      Ja lähimpänä ole ihan vaikka

      ei Suomen urhon isän istuinpaikka

      hän innoin huutaa: «Mitäs sonnit kyyrää?

      Käy käsin Matti! makuulle mies tyyrää!»

      Ja poika jähmäiseekin jättiläistä...

      Ja toinen tokkaa myös, ei enää väistä,

      ja sähää siinä kielin röyhkein, herkin:

      »Sun mattoon liimaan nyt kuin postimerkin!...»

      Mut Matin huulilla on tyyni hymy,

      vaikk' alkaa vakavaksi käydä jymy.

      Ja huutaa pojalleen taas isä Antti:

      »Hoi! varo, mit' tuo aikoo elehvantti!»

      Kasakan niska-hyväilyt kun lakkaa,

      niin Matti vuorostaan taas kiinni nakkaa

      ja kouraisuista kontion käy nekin.

      Kuin löylyssä on mies jo kumpainekin...

    

    
      Upea urhoilla on käsi-rysy,

      mut ei vain kumpaisenkaan ote pysy:

      Liukenee «leipäheitot», »Lindenit»,

      ojentuu »olkaväännöt», «Nelsonit»...

      Ja Matin isä jälleen äännähtää:

      «Oho! et viskaa sit', ei oo se mälli,

      on sellainen vain visa, sepänsälli!»

      Uljaasti urhot taasen käännähtää.

      Monesti Matti all' on pahan paineen,

      monesti taasen heittää lailla laineen.

      Noin yhä kiivaamman saa kisa menon.

      Kansa ottaa etukenon...

    

    
      Isää pojan otteet viihtää,

      eelleen ylpeyttään hän kiihtää:

      »Noin! miss' suuri käänteleikse,

      siinä pieni pisteleikse!»

      Soi myös venäläisten melu:

      «Lennätä jo lemmon lelu!»

      omalleen he huutaa, suhkaa...

      Mies se hikoilee ja puhkaa,

      sekä uhkaa...

      Kaikki näkee: toden tiehen

      Vassalla on vastus miehen...

      Katsojista enää kellään

      sääliä ei sydämellään.

    

    
      Nähden: muu on turha työ

      idän mies se alkaa lyödä...

      Vihelletään

      vaan ei ketään

      tule tuota keskeyttämään...

      Matti kärsein tuumii: »Lyö!

      ethän miestä näin voi syödä!»

      Näyttää niinkuin Matti kämään

      pian menis ... Isä suree...

      Mutta kammastansa puree

      Matti, salamana hyökkää,

      jätin hoippumahan työkkää,

      saa kuin luonnottoman voiman,

      nostaa ilmaan miehen roiman:

      Nyt oot kuiten loukussa!

      Niinkuin mato koukussa

      kiemurtelee kasakka...

      Mut on ote nasakka!

      Murtaa taasen isä suuta:

      »Niin! nyt näytä ett' oot luuta!

      Kaikk' on muuten hunningolla...

      Pitäis pöksyissäs miun olla!...»

    

    
      Kasvaa innostus myös väen,

      silmissänsä säihkyy säen...

      »Muista Matti puristaa,

      ettei voi mies huristaa!»

      muistaa taasen huutaa isä:

      »Muista myös miun voitto nätti,

      jolloin keikkos sirkus-jätti!»

      Kun saa Matiss' aatos vallan

      karttuu voimilleen viel' lisä:

      Koko synnynmaansa hallan

      miehessä hän tuntee tuossa:

      Hornaan näin nyt pitäis juossa,

      joka tämän taakan nielis,

      ett'ei tänne enää mielis

      elämäämme myrkyttämään,

      synnyinmaatain hävittämään!

      Hurtta! nyt sie jouduit oppiin!

      nyt et enää tyrmäs-koppiin

      kahli kansalaisiani!

      Et miun oivaa opettajaa

      pane pakolaisen matkaan

      karkoitettuna sä Vjatkaan!

      Rapista et maani rajaa!

      Paha nyt siun paulaan pani!...»

      Urho uljas noin nyt tuumaa,

      aatos tuo se hänet huumaa;

      suu on vihan väreilyssä:

      »Turhaan rynnistät nyt, ryssä!»

    

    
      Kansa huutaa, salamoi

      isän silmät, ääni soi:

      «Sillä lailla! Muista: miesi

      mitä suuremp', niin myös rojaus!»

      Hohkaa kasakka kuin liesi,

      kuuluu tuskainen hohhojaus!...

      Korjaa otteen kouhaten

      Matti, sivut rouhaten

      jätin, ja niin päättää virren:

      paiskaa kasakan kuin hirren

      maahan, vääntää, sekä kiskaa,

      vastustajan kumoon viskaa...

      Kiertyy vatsallensa toinen...

      Seuraa kääntö-nykäys moinen

      että mies nyt »siltaan» kääntyy...

      Mutta Matti kiinni vääntyy

      ihan niinkuin imeytyen...

      Sammuu pelastuksen kyven

      toisen, »silta» hänen ansa.

      Moist' ei kestä selkäranka,

      »silta» painuu niinkuin lanka.

      Matti jatkaa aatostansa:

      Vapaa maani on ja kansa!...

    

    
      Huuto, melu hurja raikaa,

      ilo isän enin kaikaa:

      »Siin' on Koljat voimatonna

      selällään, kuin kilpikonna!»

      Ja näin voiton eelleen tukee:

      »Ken se tähtiä nyt lukee?»

    

    
      Helää myös jo päätös-soitto...

      Selvähän se kenen voitto!

      Ilo pien' on itämaisten,

      sitä suuremp' suomalaisten.

      Kasakka saa pystyyn pään,

      naama näyttää synkän sään.

      Mut ei Matti masennettu:

      Maine maan on pelastettu!

    

  







  
    ILTAPUHTEET MAALAISPUODISSA.
  






  
    
      Näinpä tehtiin siihen aikaan,

      jolloin innostuttiin työhön,

      että puodin ovet oli

      auki melkein puoli-yöhön,

      jolloin monet haukotukset

      sulki vasta kaupan ukset.

    

    
      Päivän työt kun tehty oli

      ja sai pitkät iltapuhteet,

      ettei enää kannustanut

      työhön isännänkään nuhteet,

      vaan hän leikkiin saatiin myötä

      säestämään puhdetyötä.

    

    
      Kokoontuipa maalaiskauppaan

      kylänmiehet aina illoin

      pienoisille ostoksilleen,

      jutut käymään pantiin silloin,

      innostuivat tupakoimaan,

      sekä voimain näyttöön roimaan.

    

    
      Siellä miestä nuorta, vanhaa

      koittamassa silloin huomaat,

      hintelät näät Pekat, Heikit,

      vahvemmat taas Artut, Tuomaat,

      kauppa-apulaisten kanssa

      panemassa parastansa.

    

    
      Puotipoika pikkarainen

      usein leikkiin antoi halun,

      koska huomas joukossa hän

      jonkun uuden miehenalun,

      näytti kohta millä kurin

      puhalletaan punnus nurin:

    

    
      Pussin pisti painon alle,

      keuhkot täyteen ilmaa veti,

      puhalsi kuin palkehesta:

      »kiira» suurkin keikkos heti,

      syntyi kirkas naurun helske,

      sekä jatkumaan sai melske.

    

    
      Tuomas hevoskengän naulan

      väänsi, pisti kymmenkilon

      painoon sen ja hyppysillään

      nosti, ihmettelyn ilon

      tuotti se, myös toiset koitti,

      noussut ei, niin Tuomas voitti!

    

    
      Sormikoukut koiteltihin,

      sekä myöskin väkikartut,

      hävis niissä heikot Heikit,

      voitti vahvat Tuomaat, Artut,

      vedettiin myös »kissanhännät»,

      voitti suuret pienenlännät...

    

    
      Mökin Paavo vanhukselle

      piisannut ei sentään kukaan,

      ja hän aina hymyellen

      saapui joka ilta mukaan,

      joka kerta nuoret, roimat

      tunnustaa sai Paavon voimat.

    

    
      Siveäksi, äänettömäks

      Paavo tunnettu myös oli,

      mutta voittojansa »noituin»

      kun soi nuorten holipoli,

      kiusailla näin Paavo alkaa:

      »Kukas käski siut yöjalkaan...»

    

    
      Niinpä taas on ilo-ilta,

      koolla kaikk' on voima-väki,

      jokahinen aikoi voittaa

      kunkin naamasta sen näki,

      istuvan myös Paavo-vaarin

      näet päällä suolalaarin.

    

    
      Puoti-Jussi, velikulta,

      päätti itse Paavo-ukon

      tänään «kissanhännässä» ees

      voittaa, siksi keksi lukon

      heikkoudelleen: käteen tuhkaa

      pani, ukkoa niin uhkaa...

    

    
      Kun nyt toiset vilpitöinnä

      koittaneet on Paavon kanssa,

      sekä saaneet »selkäsaunan»,

      eess' on Jussin julma ansa,

      palikkaan hän kiinni koppaa,

      Paavo toiseen päähän roppaa

    

    
      «Häviät nyt!» Jussi virkkaa,

      «tänään oon mie hyvin syönyt».

      Vaari vastaa: »Ennenkin miut

      oisit laudalta jo lyönyt!...

      Siulle luoja voiton suonut

      olis, jos et myös ois juonut!»

    

    
      Jussi silmää iskee, vetää,

      Paavo pitää niinkuin tyhjää.

      Jussi julmistuen kiskoo,

      mutta turhaan siinä ryhjää.

      Paavo voitti, into kasvaa:

      «Kourassais lie ollut rasvaa...»

    

    
      Mutta rautalankalenkkiin

      Jussi nolona nyt tarttui

      vetääkseen myös sormikoukun,

      — joukko lähemmäksi karttui, —

      kantonapukan nyt salaa

      Jussi sormentueks halaa.

    

    
      Ja niin Jussi innoissansa

      käden tiskin varaan heitti:

      «Tuohon Paavo! Tuossa isäs

      kuusi vuotta kuhaa keitti!»

      Ja niin alkoi tiukka veto...

      »Kas, jo hiukan kestää, peto!»

    

    
      Kisa kiihtyy, Paavon sormi

      on kuin vahva rautakoukku.

      Rapsisi Jussin puinen tuki

      katkes, paljastui niin loukku.

      Paavo nauroi, Jussi vertyi.

      «Puustakos nyt voimat kertyi.»

    

    
      Ja niin Paavo «kuninkaaksi»

      taasen jäi ja eelleen pysyi.

      «Mistä voimat sait sie moiset?»

      Noin jos hältä joku kysyi.

      Paavo paukkas: «Raittiudesta,

      ja muust' elon puhtaudesta!»

    

    
      Urholle, kun temmeltänyt

      noin ol' lailla pohjanviiman,

      puuroaineet nuoret antoi

      sijaan sikar «ruunapriiman.»

      Paavo palkinnosta hymyi,

      laarin päälle jälleen lymyi...

    

    
      Jutut luisti, ilomielin

      Paavon voimat tuotiin julki,

      kunnes sitte viimein kaikki

      tyytyväisnä kotiin kulki,

      ja myös monet haukotukset

      sulkemaan sai puodin ukset.

    

  







  
    »PARAPANTSIKKA».
  






  
    
      Lillil, lillil, lillin lau,

      laulin, lillin, bau, bau...

      Äänet pyhän vasken nuo

      mieleen niiden lyöjän tuo.

    

    
      Oli kellonsoittaja

      tarkka hän ja taitava

      idän rajakaupungissa,

      sinisessä «sipulissa».

      Mutta rumpua hän piesten

      joukoss' astui tsaarin miesten

      muinoin Mustanmeren rantaa, —

      siitä päivin sai hän kantaa

      nimen: Parapantsikka.

    

    
      Paistoi kauas nenä-pahka,

      kahden puolen syylä-rahka,

      niinkuin tarha-mantsikka!

      Muuten pienenläntä ukki

      tanakka kuin pajatukki,

      kieli verkkaisena pysyi,

      paljon «voitelua» kysyi,

      vaan kun vaati kellonjukko,

      untelo ei ollut ukko;

      silmät päivän paisteiset.

      Ilostuit kun katsoit vaariin:

      viikset varjostivat suuta,

      niinkuin lemmon lentimet,

      vaan on harva

      leuan karva,

      valkea kuin varpaluuta

      kastettuna jauholaariin;

      muistutti pää täysikuuta,

      takkeloa korvain taa vaan

      jäänyt, niinkuin kuusen naavaa.

      Oikealta nimeltään

      Kokkonen ja eellä Kola,

      törmän alla tönössään

      suutaroitsi, kun ei kutsu

      kirkkotyöt. Myös siellä »mutsu»

      liukaskieli vaimo Ola

      hääräeli,

      määräeli:

      ukko kellonnyörit käytti,

      eukko hälle nyörit näytti...

    

    
      Moinen miesi, muija, maja,

      siihen soma soitto-paja!

      Oli uljas nähdä ukko,

      niinkuin orrell' aamukukko,

      kun hän toimessansa liikkui,

      pauhaten kun kellot kiikkui,

      Herran juhlaa julistain...

      Niinpä juhlapäivin ain',

      erittäinkin pääsiäissä

      vallitsevi ylimmäissä

      vaari juhlavaatteissaan,

      päässään musta lippalakki,

      yllään kiiltonappitakki,

      maltii myös urhoin kaavaan,

      — muisto sota-ajaltaan! —

      niinkuin paikaks saatu haavaan...

      Äijä, itse lapseton,

      palleroita paljon suosi:

      Pääsiäisnä, joka vuosi

      pääsy torniin vapaa on;

      saipa silloin pojan-pallit

      rimputella »lillit-lallit»...

    

    
      Hyvin toimi, työnsä muisti,

      elo tasaisesti luisti

      ilman sivuhyppyjä,

      toi vain juhlat muutosta,

      lisää voide-ryyppyjä...

      Mut ei töihin puutosta!

      Toki viina miestä kerran

      viepsahutti hiukan verran.

      Tapuliin ol' taaperrellut,

      erokannut kallistellut,

      totellen, kun totisesti

      tohtor' epäsi ja esti

      viinat vuoksi sydänvian.

      Tiellä siki-unestaan

      heräs janoon polttavaan,

      pahoin päässä läimähteli,

      liekit silmiin leimahteli...

      Äjähtipä äijän järkeen

      velvoitus nyt viran tärkeen,

      palokelloon löi hän pian!

      Tuulispäänä tullen käy

      hätään kansa, mut ei näy

      tulta, mihin vettä valaa...

      Viimein muuan suusta ruiskun

      vaariin käänsi vesituiskun:

      «Nokka, pahus, sen vain palaa!...»

    

    
      Hyvin virkansa taas hoiti

      kieltänsä vaikk' eelleen voiti;

      soitti sorjemmin vain ukko!

      Niin ei toisen kirkon mies

      lyönyt, vaikka konstit ties;

      tuli äänehen kuin tukko!

      «Lillil, lillil, liinavoita,

      poslanmaslaa, piirakoita,

      palttua ja linnejä,

      silakoita, sillejä!»

      Niin se kertoi kellon ääni.

      Ihasteli laaja lääni,

      itse »ikumeikin» kiitti

      kättä lyöden. Ja se riitti:

      tunne, niinkuin tulva kosken

      täytti rinnan, kastoi posken...

    

    
      Mut on jälleen Pääsiäinen,

      vietetään taas pyhää juhlaa,

      päilyy päivä kaunis-säinen,

      aurinko se kultaa tuhlaa.

      Koivut kirkon piirittäen

      lailla vartioivan väen,

      lempeästi nyökkäilevät:

      Riemujuhla on nyt, kevät.

    

    
      Temppeliin on lähtö-aika.

      Vaarin valtaa kevään-taika,

      tapuliin kun tallustaa,

      hymyin lapsiin katsahtaa,

      — kengittä ne keikkuillen

      käyvät päällä päivien. —

      Muoskat päästää ukko myötään

      taaskin tarkkaamaan nyt työtään;

      käteen monen Erkin, Ellin

      pistää kauniin karamellin.

      Niinkuin aina voiteeks kielen,

      sekä nostajaksi mielen

      äijä taas on haukannut

      lähtiessään tuiman tuikun,

      sapuskaksi haukannut

      muhkean on suola-muikun.

      Ryhtyy työhön, nuoriin tarttuu,

      silmät säihkyen hän vetää...

      »Lillin, lillin, lillin lau!

      laulin, lillin, bau, bau!...

      Lapset ihmein katsoo setää...

      Tuntee kuinka voimat karttuu

      vaari, tarkkailee ja muhoo.

      Säveleitään kellot uhoo.

      Soitto tuottaa tyydytystä

      hälle, mielen mieltymystä.

      Veri valtimoissa kiihtyy,

      tunnit taas hän työssään viihtyy.

      Siirtyy aatos aikaan loittoon,

      muinaisehen sotaan, voittoon...

      Vetää, polkee, riemurinnoin,

      taas on äijä norja, nuori...

      Sotateille taas hän suori:

      Äärillä käy Mustanmeren,

      Krimin mailla marssii innoin,

      joukon eessä kera rummun...

      Vihollisen takaa kummun

      näkee. Kuohuun saa se veren.

      »Lillil, lillil, » pienten kelloin

      sävel veressänsä velloin,

      tuntuu niinkuin tuhanten

      tuliluikkuin paukunnalta!

      Lyönnit suurten kellojen

      kuuluu tykkein ammunnalta!

      Näkee, kuinka tulikielet

      kaartaa kaikki ilman-pielet,

      tuottain vainoojille turmaa.

      Äijän tutut äänet hurmaa...

      Siellä joukon eessä mennen

      lyö hän rumpua kuin ennen,

      miesten mielet sytyttäen,

      varmaan voittoon kiihdyttäen...

      Soitto sorjimman noin toistaa.

      Säihkyy silmänsä ja loistaa...

      Kuolo vihollisen kohtaa.

      Hurraa omat voitosta!

      Kunniahan kulku johtaa...

      Äkkiä kun huoahtavi,

      horjahtavi,

      kuin ois saanut sydämeen

      luodin; lakkaa soitosta.

      Painaa rintaansa ja nojaa

      kellotornin kaiteeseen:

      Ohhoh, hojaa!

      Ukko hymyy...

      Lapset hämmästyen lymyy.

      Vaarin huulilta soi: Voitto!...

      Silmät himmenee, pää taipuu,

      poljinlaudalle hän vaipuu;

      iäks soittajan jäi soitto...

    

    
      Kelloihin mies uus nyt lyö;

      taidokas se vaikk' on työ,

      niin on kuin ne eivät sois,

      sen kuin vainen vaikerois...

    

  







  
    II
  







  
    KOMPIA.
  





I.



  
    
      Sä illoin aina ilmestyt

      niin kaunihina eteen,

      mut aamuin kauneutesi

      se katoo pesuveteen.

    

  






  II.




  
    
      Hän on kaunis patarouva,

      syömensä on hertta-ässä;

      kuningas mä laulaissain oon.

      sotamies vain elämässä.

    

    
      Puolelleen mun miks hän voitti,

      nyt sen tiedän todentiehen:

      ässä kuninkaanhan voittaa,

      sekä rouva sotamiehen! —

    

  






  III.




  
    
      «Kuules kultain!» — lausuit mulle,—

      «kaks on kortta kourassani,

      arvaas, suukon annan sulle,

      kumpi solmuun solmimani?»

    

    
      Arvata mä kohta koitin,

      helppo oli arvatakin;

      petoksesta vainen moitin:

      solmu oli kummassakin! —

    

  






  IV.




  
    
      Kun liittouduimme iäks yhtehen

      sun olla piti aurinkoinen luova,

      mi kyyneleeni kuiviin oli juova

      ja syömeen saava elon rauhaisen;

      sä olit vain suo kylmä, hallainen

      mi toiveilleni kadon oli tuova

      ja surun syvän sieluhuni suova,

      ja ikimyrskyn saava syömehen!

    

    
      Mun olla piti alkulähde tuo,

      mi jalohelmen kalliin ilmi luo

      kuin meri hietajyvin simpukalle;

      mä kilpi olin pilkkakatseiden,

      ja telki kielten pahajuoruisten,

      mä olin niinkuin Josef Maarialle. —

    

  






  V.




  
    
      Runoilija:

    

    
      Ihme, ettei maailman lauleloista

      ees kahta sattunut oo samanmoista!

    

    
      Runoudenharrastaja:

    

    
      Oh! kenpä rehellinen niin nyt oisi,

      sanasta sanaan toisen kopioisi! —

    

  






  VI.




  
    
      Kritiikin tappama runoilija:

    

    
      Jos elosta min'

      en viel' ois laannut,

      niin oisin Shakespearen

      mä arvon saanut.

    

    
      Haudankaivaja:

    

    
      Teill' enää olikin

      niin pieni ero,

      sinulta Shakespearen

      vain puuttui nero. —

    

  






  VII.




  
    
      Ja kruunu se tykistä laitettiin,

      mi tuonut ol' turmaa vainen;

      vaan nyt sitä kruunua kantava mies

      viel' enemp' on surmaavainen. —

    

  






  VIII.




  
    
      (Arvostelijat).

    

    
      He kuoloniskuja armotta

      vain antavat, mitäs huolivat!

      vaikk' uhriensa lyönneistä

      jo ammoin he itse kuolivat. —

    

  






  IX.




  
    
      Jos laulamasta

      sa tahdot laata,

      niin laulelmasi

      sä julki saata. —

    

  






  X.




  
    
      (Eräälle «runoilijalle»).

    

    
      «Repo ruskea on kuoltuaankin!»

      Tuon sinuun sopimaan mä saan kuin saankin:

      Sä ivarunoilija mielit olla,

      mut laulat tai et, tulos ain' on nolla!

      Runoissas järkeä ei, sanaa kivaa!

      niiss' et sä muita, itseäs ne ivaa!

    

  







  
    SULKU JA JULKU.
  






  
    
      Oli juomari Jululla tapana aina

      kylpysaunahan kulkea lauantaina

      pois viikon »krapula» selvittämään...

      Nyt kuolo on iskenyt miehen kämään

      ja lauantaina, niin sattui, kulku

      kun kalmistoon kävi, huus veli Sulku,

      joll' ystävä vainaalle oli kaunaa:

      »Nyt kulkusi, Julku, käy kuumaan saunaan» —

    

  







  
    JUORU.
  






  
    
      Tuli Heiskasen Hessu naapuriin,

      turu, luru, luts, puts, sei!

      Kaikk' akat ne toiset juoruaa,

      mut Heiskasen Hessu ei!

    

    
      Mie en sitte juorua milloinkaan

      turu, luru, luts, puts, sei!

      Vaikk' Kettu-Kati häijy on miehelleen,

      mut Hessu sitä juorua ei!

    

    
      Kati laarista jyviä kähveltää,

      turu, luru, luts, puts, sei!

      ja kauppiaalta kahviin ne vaihettaa,

      mut Hessu sitä juorua ei!

    

    
      Ja Kuohari-Kusti se Lienaltaan,

      turu, luru, luts, puts, sei!

      tipun munat ne salaa möi ja joi,

      mut Hessu sitä juorua ei!

    

    
      Häsä akkaansa löi, kun se, juorusi,

      turu, luru, luts, puts, sei!

      piru vieköhön kielen ämmiltä,

      mut Hessu ei juorua, ei!

    

  







  
    HYVIÄ MOLEMMAT.
  






  
    
      Käy myyjä tehtaan sotatarpeiden

      ostaja-neuvosmiesten etehen,

      laukustaan kalumallit esiin kaivaa,

      ja seuraavalla »kundejansa» vaivaa:

      »On tässä pantsari, mi suojaa laivaa!

      ei siitä kuulat tietään läpi raivaa;

      se kestää ne kuin munasatehen!»...

      »Oo! niinkö? siitä teemme tilauksen!»...

    

    
      Niin päätettynä, kun se osto oli,

      taas alkoi kauppamiehen holipoli:

      »Kuulathan laivain kaikkien on pilaus!

      nää pommit parhaimmankin pantsarin

      niin puhkaisee, kuin piili paperin!»...

      »Oo! niinkö? merkitään myös niiden tilaus».

    

  







  
    KÄÄNSI KÄRJEN.
  






  
    
      Ajallaan lausuttuna sukkeluus

      niin on kuin nukkuja, mi juuri heräs,

      kun varkaan kera alkoi tuttavuus.

      Tai on se suojeleva kilpi teräs,

      min vahva, voimallinen kimmoisuus

      pois nuolen kohti lähettäjää peräs,

      kuin kaiku sanan, minkä sille huus.

      On tässä todisteeksi tapaus eräs:

    

    
      Kaks henkilöä yhteen töksähti

      niin että kummankin se melkein kaasi...

      Tuost' toinen suuttuneena tiuskas: »Aasi!»

      Mut toinen syvästi nyt kumarsi

      katsoen karjasijaan hymyillen

      ja virkkoi esittäen: »Virtanen.» —

    

  







  
    VASTOIN PUHETTA.
  






  
    
      Kirkosta vasta ikään tultuansa

      rovasti, kuin myös hurskas ruustinna,

      — mi seurakunnalle on kuuluisa

      auleista kolehtihin anneistansa! —

      nyt maistelevat kahvi herkkuansa,

      vieraineen, joita toivat mukanansa;

      myös pikku poikansa on seurassa,

      ens' kerran mi ol' ollut kirkossa.

    

    
      Ja kysyy isältään nyt taimi papin

      pää täynnä sekavia aatteita:

      »Sanoithan isä saarnatessasi,

      ett' ei oo pakanoilla vaatteita?

      »Niin sanoin; mitä sitte poikani?»

      »Miks kolehtiin sitt' äiti pani napin?» —

    

  







  
    RUNOILIJA.
  






  
    
      Kuin kuivuus kuulu erämaan on hiekan,

      niin köyhyys tunnettu on runomiekan:

      A. etsii kaupungissa tuttuaan,

      osote kun ei tarkoin tiedossaan,

      on moneen paikkaan turhaan tapaamaan

      hän käynyt; uudess' on taas parhaillaan:

    

    
      »Tääll' asuukohan herra Korvenkoi?»

      »Mik' on hän ammatiltaan?» vastaan soi,

      Luul' A. nyt tuikkaavan jo valon säteen,

      siks sanoo ilomielin: «Runoilija!»

      Mut kaikuu: «Täällä ei hällä asuinsija,

      nääs vuokra maksetaan tääll' etukäteen!»

    

  







  
    »KREIVIN AIKAAN»
  






  
    
      On tässä paikallaan, kuin usein kaikaa:

      No sepä sattui vasta »kreivin aikaan»!

      Mies komea on opettaja Jukka,

      hän naisten suosioss' on kuten kukka

      mettisten... Mut en tiedä mistä saikaan,

      tää huhu, pitkin pitäjää mi raikaa,

      niin että hänellä on tekotukka!

      Ja itse totes sen näin sankar-rukka:

    

    
      Kuoroa juhlissa, kun johtaissaan

      hän puikollansa ilmaa hosui, puukki,

      se osui tukkaan... nousi nyt peruukki

      ja lensi laulajien parveen tuukki,

      kun ... »Sun kuu ... ukoistukses kuorestaan

      kerrankin puhkeaa ...» soi parhaillaan.

    

  







  
    SAMALLA MITALLA.
  






  
    
      Kaks miestä tiilenpäiden lukuoppiin

      nyt oli nyrjähtänyt linnan koppiin,

      kun toinen puhaltanut oli kellon,

      mansikin toinen, mehustajan pellon.

      On kumpikin nyt istuutuneet soppiin,

      aatellen ammattiaan mi sai stoppiin.

      Nyt kaikuu ääni lehmänviejä vellon,

      — mi sananuolin-, jousin aika Tell on, —

    

    
      katkaisten hiljaisuuden: «Kuules vello!

      kuin paljon se nyt olikaan jo kello?»

      Se osui oksaan! Kuohahti kuin koski

      tuost' toinen, puolukkana paistoi poski

      ja siinä sekunnissa vastuu kypsyy:

      «On jokseenkin jo aika käydä lypsyyn.» —

    

  






  YLLI-UKKO.





  
    
      On herraspojallansa Ylli-Ukko

      vieraillen... Miniänsä hienoinen

      on läsnä salissa, kun haastellen

      istuvat; apin suus on mällitukko

      ja maahan sylkee... Kunnian nyt kukko

      pojalle laula tuost' ei; häveten

      käy astiaa hän työntäin isällen...

      Mut rauhass' olla saa pasillein lukko.

    

    
      Taas ukon sylki lattialle entää...

      Kiukustuin punaiseksi poika lentää,

      ja kohtaa kengänkärki askin kylen...

      Nyt viha silmistä myös säihkyy Yllin,

      kun lausuu, leikistä jo saaden kyllin:

      Äl' lyki vattii, tai mie siihe sylen!» —

    

  







  
    YMMÄRSI TAVALLAAN.
  






  
    
      Parturi- ja naiskampausliikkeessä

      ajattaa maamies parran-räyskyänsä,

      kun siellä kaupunkilaisneidiltä

      laitellaan tukkaa; sitä peilistänsä

      maalainen seuraa niinkuin ihmettä ...

      Ja kaiken päälle vielä nähtyänsä

      hiusverkon tukkaan kiinnitettävän

      hän puheihin näin puhkee ihmeissänsä:

    

    
      »No, luulis tepsivän! Ku kammataan

      ja poltetaan, ja... jos tuon koittais pahan!

      mut kärvennystä en, se polttais nahan...

      ja itse kampaan ... Siis, jos minulle vaan

      tuon vetäs verkon ...» — »Kuinka! aatelkaa?»

      »Ka, ku niin minullakin pää kutajaa.» —

    

  







  
    OTHELLO II.
  






  
    
      On näyttelijä maalla asumassa

      suvella, seudussa niin ihanassa,

      talossa äsken naineen nuoren parin:

      Mataran Matin, sekä kauniin Marin.

      Papilla Thalian kun pien' on kassa,

      syömmessään siksi tuntenut on varin

      emäntää kohtaan: jos sais tuosta karin

      menoille ... — Mut on Matti maailmassa.

    

    
      On näyttäjä taas yksin vaimon luona,

      livertäin rakkautta hältä anoo,

      näin lausuin suudelmata hältä janoo:

      »Oi, Desdemona!...» — Mutta silloin tuona

      hetkenä isäntä käy sisään, sanoo,

      korvalle miestä lyöden: »Tästä muona! —»

    

  







  
    MAUN MUKAAN.
  






  
    
      Rikoksen tehnyt oli muuan mies

      ja tuomio käy siitä vanhaan virteen:

      «Mies heti vedettävä onpi hirteen;

      pait, jos ei jonkun naisen sydänlies

      ois käynyt häntä kohtaan vihankirteen

      ja menis vaimoks». Kaikki tuon nyt ties...

      On naru kaulassa jo miehen pirteen,

      kiristyy: hii jop! Kun soi, herrankies!

    

    
      Mut hiukan ennen eräs huus: «Seis! stop!

      mä tahdon mennä kanssaan naimisiin...»

      «Siis pelastettu!» ään soi saattoväen.

      «Pois side ensin, että naisen näen!»

      «Kuin! etkö muuten?... No, se päätettiin...

      Mies katsoi... Kääntyi pyöveliin ... Hii jop!» —

